Broj: 711-I-1880-M-154/23-02-24

Zagreb, 14. rujna 2023.

**VIŠNJA GAŠPAR**

Pomoćnica ravnatelja Hrvatskog zavoda za

zdravstveno osiguranje

**Predmet: mišljenje na zahtjev obveznice Višnje Gašpar,**

- daje se

Povjerenstvo za odlučivanje o sukobu interesa (dalje: Povjerenstvo) dana 30. kolovoza 2023. pod brojem 711-U-6768-M-154/23-01-28 zaprimilo je zahtjev za davanjem mišljenja koji je podnijela obveznica Višnja Gašpar, pomoćnica ravnatelja Hrvatskog zavoda za zdravstveno osiguranje.

U podnesenom zahtjevu obveznica postavlja upit smije li joj poslodavac, Hrvatski zavod za zdravstveno osiguranje, isplatiti jubilarnu nagradu za 10 godina radnog staža, obzirom da obnaša dužnost pomoćnice ravnatelja za kontrolu i kvalitetu Hrvatskog zavoda za zdravstveno osiguranje.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 24. sjednici održanoj 14. rujna 2023. godine, obveznici daje mišljenje, kako slijedi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

U konkretnom slučaju jubilarna naknada predstavljala bi dodatnu naknadu za obnašanje dužnosti, jer se radi o drugoj naknadi uz plaću za obnašanje javne dužnosti koja ujedno ne predstavlja naknadu stvarnih troškova.

Naime, Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021. godine, tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti. Nadalje, iz obrazloženja navedene presude također proizlazi da je „obnašateljica dužnosti koju imenuje Vlada Republike Hrvatske obvezna postupati po odredbama ZSSI-a, odnosno činjenica da je tužiteljica zaključila ugovor o radu ne isključuje i ne može isključivati primjenu odredbi ZSSI-a i to posebno imajući u vidu odredbu članka 7.d. Zakona.“

Dana 31. siječnja 2022. godine Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, a obrazloženje iz navedene presude primjenjuje se u cijelosti na obveznike iz članka 3. ZSSI-a.

Citiranom Smjernicom je također propisano da obveznici navedeni u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drugačije propisano, kao što su isplate božićnice, regresa za godišnji odmor, dara za dijete i sl., jer se sve navedeno smatra drugim dodatkom za obnašanje javne dužnosti.

Sukladno navedenom, a obzirom da obveznica obnaša dužnost pomoćnice ravnatelja Hrvatskog zavoda za zdravstveno osiguranje, ne može uz plaću primati dodatne naknade kao što su: regres, božićnica, dar u prigodi dana Svetog Nikole i ostale neoporezive nagrade te u ovom slučaju i jubilarnu nagradu, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. točkom d) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Višnja Gašpar, elektroničkom dostavom
2. Objava na internetskoj stranici Povjerenstva
3. Pismohrana